Tutkijat halusivat kehittää juoman, joka helpottaa ja nopeuttaa krapulan vaivoista selviämistä.

Krapula on humalan jälkeinen myrkytystila.

Intialaistutkijat etsivät laboratoriossa tavallisista ruoka-aineista sellaiset, jotka koostumuksensa puolesta voisivat jouduttaa krapulan oireiden haihtumista.

Tulokseksi saatiin ohje, joka koostuu päärynästä, limestä ja kookosvedestä.

Alkoholin juominen saa aikaan krapulaa sekä henkisellä että fyysisellä puolella. Videolla kerrotaan asiasta tarkemmin.

Intialaistutkijat ovat mielestään keksineet hyvän, halvan ja helpon krapulaa helpottavan juoman.

Juomassa on päärynää, limettiä ja kookosvettä. Tämän sekoituksen yhteydessä krapulasta kärsivän kannattaa tutkijoiden mukaan yrittää syödä tomaattia, juustoa ja kurkkua.

Krapulan oireet ovat moninaiset ja kurjat.

Siihen liittyy väsymystä, päänsärkyä, pahaa oloa, vapinaa, oksentelua, ripulia, väsymystä ja sekavaa oloa.

Krapulassa hikoiluttaa ja sydämen syke on tavallista korkeammalla. Mieli voi olla äreä.

Asiantilaa ei paranna, jos alkoholin nauttiminen yhteydessä on tullut tehtyä jotain sellaista, josta on moraalisesti paha olo tai mieltä painaa epätietoisuus siitä, mitä tuli tehtyä.

Jonkinlaista krapulaa voi keskiverto nainen odotella, jos hän on nauttinut enemmän kuin neljä pientä lasia viiniä, neljä glögiä tai vastaavan määrän alkoholia.

Miehellä krapulaan vaaditaan yleensä annos tai pari enemmän.

Päärynää ja päärynämehua on ennenkin suositeltu krapulaa helpottamaan. ADOBE STOCK / AOP

Monenlaista lääkettä vanhaan vaivaan

Krapula on virallisesti alkoholivieroitusoireyhtymä, eräänlainen myrkytystila.

Krapulan oireiden määrä ja laatu ovat hyvin yksilöllisiä.

Toiselle tulee kaamea kankkunen jo pienestä määrästä alkoholia, kun toinen tuntuu voivan vetää viinaa sienen lailla ilman sen suurempia seuraavan päivän hankaluuksia.

Terveyskirjaston artikkelin mukaan krapula alkaa nousta yleensä 4-12 tunnin kuluessa alkoholin käytön lopettamisesta.

Krapula voi kestää muutaman tunnin tai jopa kokonaisen päivän, joskus jopa pidempään.

Joku ottaa pahimpaan pään jomotukseen ibuprofeenia. Parasetamolia tai aspiriinia ei saa krapulassa nauttia.

Päihdelinkin mukaan normaalisti krapulaoireista toipuu lepäämisellä sekä voinnin salliessa ravitsemuksella ja alkoholittomia nesteitä nauttimalla.

Limetin mehua ihmereseptissä on noin neljäsosa. ADOBE STOCK / AOP

Päärynää ja limeä kookosvedellä

Useimmiten krapulaan neuvotaan nauttimaan vettä ja ehkä sokeroituja mehuja.

Saunomista ja runsaasti verensokeria kuluttavaa liikuntaa kehotetaan välttämään, koska ne voivat olla krapulasta kärsivälle keholle yksinkertaisesti liian suuri rasite.

Toistaiseksi ei ole keksitty keinoa, jolla krapulaa voisi suuresti lieventää, puhumattakaan parantaa.

Mumbaissa sijaitsevan instituutin tutkijoiden mukaan krapulaa helpottava täsmäjuoma on nyt olemassa.

Tutkimus löytyy Science Direct -julkaisusta.

Intialaistutkijat sekoittivat ihmetropin päärynämehusta, limetin mehusta ja kookosvedestä. Tarkalleen ottaen kyseessä oli sweet lime, joka kuuluu limetteihin.

Tutkijat eivät päätyneet tähän reseptiin itse ryypiskelemällä ja testaamalla, vaan he perehtyivät krapulaan puhtaasti kemiallisella tasolla.

Tomaatti ja juusto voi olla juhlimisen jälkeen erittäin houkutteleva herkkupala. Suuri määrä rasvaista juustoa ei ole järin terveellistä, mutta ei se viinalla läträäminenkään mikään terveysteko ole. ADOBE STOCK / AOP

Juustoa, kurkkua ja tomaattia

Tutkijat etsivät erilaisten ruokien sisältämistä entsyymeistä juuri sellaisia, jotka voivat vaikuttaa alkoholin palamiseen ja krapulan kokemiseen.

Tutkijat hankkivat laboratorioonsa ruokia ja juomia paikallisesta marketista.

Laboratoriosta löytyi kauppareissujen jälkeen muun muassa kahvia, taateleita, pähkinöitä, kanelia, kurkumaa, ananasta, vesimelonia ja valkosipulia.

Parhaat aineet krapulan karkottamisessa vaikuttivat viime metreillä analyysien jälkeen olevan päärynä, limetti, kookosvesi, juusto, kurkku ja tomaatti.

Juustosta ei oikein ollut miellyttävän juoman aineeksi ja lopulta parhaaksi ja tehokkaimmaksi yhdistelmäksi siilautui yhdistelmä päärynää, limeä ja kookosvettä.

Näiden paras ja maistuvin suhde on tutkijoiden mukaan seuraava: 65 prosenttia päärynää, 25 prosenttia limettiä ja 10 prosenttia kookosvettä.

Tutkijoiden mukaan tämä eliksiiri saattoi parhaimmillaan kiihdyttää joidenkin krapulassa aktiivisten entsyymien toimintaa jopa 70 prosenttia.

Juhlakaudella jääkaappiin kannattaa varata seuraavan päivän hiukomiseen ainekset kreikkalaiseen salaattiin. Kurkku, tomaatti ja juusto voivat helpottaa krapulan oireita. ADOBE STOCK / AOP

Helppo, halpa ja tehokas

Tutkimuksen johtaja, professori Rekha Singhal toteaa Mirror Onlinen haastattelussa krapulan olevan yksilöllisellä tasolla melkoinen uhka.

Singhal kuvailee krapulan olevan paitsi epämiellyttävää, myös uhka terveydelle ja yhteisölle.

Krapula voi muun muassa altistaa tapaturmille ja onnettomuuksille.

Singha suositteleekin, että krapulassa nautitaan päärynä-lime-kookosvesijuomaa juuston, kurkun ja tomaattien kanssa, jotta krapulan oireista ei aiheutuisi lisää turmiota ja onnettomuutta.

Tutkijoiden mukaan heidän kehittämänsä resepti on hyvin suositeltava, koska se on yksinkertainen, helppo valmistaa, halpa ja laboratoriokokeiden perusteella vieläpä tehokaskin.